**Sprøde sager frister i landets ypperste frugt- og grøntafdelinger**

**To sjællandske butikker mestrer frugt og grønt i særlig grad og vinder Frugt- og grøntprisen 2019. Det handler om iscenesættelse og en god kundeoplevelse. Og det kan de i Netto i Hornbæk og hos Meny Domus Vista på Frederiksberg.**Hvert år dyster landets dagligvarebutikker om at have de bedste frugt- og grøntafdelinger. I år er ingen undtagelse. På Landbrug & Fødevarers store branchedag, Fødevaredagen, løb Netto i Hornbæk og Meny Domus Vista på Frederiksberg med sejren. Og det foregik til klapsalver og jubel fra kolleger fra hele den danske fødevarebranche.  
  
**Topservice og friske, fristende sager**Frugt- og grøntprisen uddeles i to kategorier; Discount og Super- og hypermarked. Fælles for de nominerede i begge kategorier er, at de har haft uanmeldt besøg af en ’mystery-shopper’ og en skarp fagjury. Her er de nominerede blevet vurderet på baggrund af kriterier som friskhed af varer, sortiment, iscenesættelse og kundeoplevelse.  
  
Jurymedlem og chefkonsulent hos Landbrug & Fødevarer, Lærke Kirstine Lund, siger:  
  
”Frugt og grønt sælger ikke sig selv. Afdelingen skal trimmes og have særlig opmærksomhed dagen igennem. Netop den omsorg og forståelse for råvaren er tydelig blandt de to vinderbutikker, hvor de grønne sager iscenesættes på fornemmeste vis. Oveni det hele får kunderne også topservice i vinderbutikkerne i Hornbæk og på Frederiksberg. Det gør en forskel for os i juryen, for forbrugerne og i sidste ende for folkesundheden.”  
  
**Stolte vindere**Der var stor jubel blandt vinderne, da de modtog trofæet på Fødevaredagen:

”Jeg er virkelig stolt over at vinde den her pris. Det betyder, at dét, vi arbejder med hver dag, bliver anerkendt. Og det betyder helt utrolig meget for mig,” siger Avindar Mohamad fra Netto i Hornbæk, som vinder i kategorien Discount.  
  
Glæden ville heller ingen ende tage hos Meny Domus Vista på Frederiksberg, der vinder i kategorien Super- og hypermarkeder:

”Jeg har nogle helt fantastiske medarbejdere, der virkelig har kæmpet og knoklet med at nå herhen, hvor vi er i dag. Prisen betyder rigtig meget for dem, men bestemt også for mig personligt, der har været i branchen i så mange år,” siger Martin Coulthard.  
  
Bag Frugt- og grøntprisen står Landbrug & Fødevarer med Dansk Gartneri, Produktionsafgiftsfonden for frugt- og gartneriprodukter og Foreningen PlanDanmark som partnere.

**Frugt- og grøntprisens jury:**  
Thomas Møller-Larsen, Kategorigruppechef, Coop Danmark A/S

Carsten Christensen, Indkøbs- og kategorichef, Lidl Danmark

Finn Christiansen, Kommerciel direktør, MENY

Katri Franck Justesen, Koncept- og markedsføringsansvarlig, Dagrofa (tidligere Dansk Gartneri)

Stephan Alexander Bruhn, Senior Director, Head of Fruit and Vegetables, Salling Group

Anders René Jensen, Indkøbs- og marketingdirektør, REMA 1000

Søren Juul Gaarn Larsen, Indkøbschef, Aldi

Jens Nannerup, Administrerende direktør, Gasa Odense

Lars Verner Christensen, Salgs- og marketingdirektør, Gasa Nord Grønt

Lærke Kirstine Lund, Chefkonsulent, Landbrug & Fødevarer  
  
**For yderligere information, kontakt:**Linda Gjaldbæk, pressekonsulent hos Landbrug & Fødevarer, tlf.: 26 84 28 80, mail: [lghj@lf.dk](mailto:lghj@lf.dk)  
  
Find vinderfotos, profilfoto og logo til download på [goderaavarer.dk/priser/frugt-groent-prisen](https://goderaavarer.dk/priser/frugt-groent-prisen) under pressematerialer.